Po fraške v prvom tréningu nasledoval druhý pred prázdnymi tribúnami
Po veľkých problémoch v prvom voľnom tréningu potrebovali organizátori v prvom rade hladký a pokojný druhý tréning. Toho sa aj dočkali, ale pár skutočností predsa len pokazilo celkový dojem. V prvom rade sa jazdiť začalo o dve a pol hodiny neskôr, ale čo je najhoršie, z logistických dôvodov sa uskutočnil pred prázdnymi tribúnami. Tímy však dostali možnosť najazdiť potrebné kilometre a Ferrari Charlesa Leclerca zajazdilo najrýchlejší čas.
Pre problémy v prvom tréningu a uvoľnený kryt kanálov museli organizátori horúčkovito opravovať trať. Druhý tréning mal oficiálne začať o dve hodiny neskôr, avšak FIA štart nakoniec dvakrát odložila o pätnásť minút. Jazdiť sa teda začalo o 11:30 nášho času, 2:30 vegasského času, a teda o dve a pol hodiny neskôr než sa plánovalo.
S takýmto posunom nikto nerátal a keďže trať cez deň normálne slúži cestnej premávke, z logistických dôvodov nebolo fanúšikom umožnené zotrvať na tribúnach. Keď sa teda okruh konečne zaplnil monopostami, hľadisko bolo v tom čase už prázdne. Na údajne najväčšiu šou v histórii F1 neboli pozvaní fanúšikovia, ktorí si kúpili najdrahšie vstupenky v dejinách F1.
Podujatie vo Vegas teda zažilo blamáž a takto si prvý deň veľkej ceny rozhodne nikto nepredstavoval. V každom prípade však tímy dostali vytúžený čas na trati a okruh sa tentokrát nezačal rozpadať. Cenné dáta, kolá aj akcia na trati sa konečne dostavili.
Aspoňže na trati tentokrát prebiehalo všetko hladko. Vzhľadom na problémy sa FIA rozhodla predĺžiť jazdy na 90 minút, takže tímy a jazdci sa mohli poriadne "vyšantiť". Na novom asfalte to nebolo úplne jednoduché. Hodinám, prebrzdeniam či výletom mimo trať sa nevyhol takmer nikto. Ferrari napokon potvrdilo svoju silu a Charles Leclerc zajazdil najrýchlejší čas.
Vďaka prieťahom sa tímu podarilo poslať na trať aj Carlosa Sainza v opravenom monoposte. Španielsky pretekár skončil druhý, ale do sobotných pretekov odštartuje z boxovej uličky, takže v kvalifikácii bude zrejme jeho hlavnou úlohou pomáhať tímovému kolegovi. Veľmi solídny výsledok si vyjazdil aj jeho krajan Fernando Alonso na treťom mieste. Jeho najrýchlejší pokus pritom nebol ani zďaleka dokonalý.
"Až" na štvrtom mieste nájdeme Red Bull Sergia Péreza. Mexického pretekára a jeho tímového kolegu Maxa Verstappena na šiestom mieste ešte predelil na krásnej piatej priečke Valtteri Bottas. Na siedmom mieste skončil ďalší z outsiderov Nico Hülkenberg, čo je ďalší dôkaz toho, že sa tento víkend môžeme dočkať prekvapení. Najlepšiu desiatku doplnili Lance Stroll, Lewis Hamilton a Alex Albon.
Piatkový (pre európskych fanúšikov sobotný) program by dnešnými udalosťami nemal byť ovplyvnený. Tretí tréning sa má začať podľa pôvodného plánu o 5:30 nášho času.
2. tréning - VC Las Vegas 2023
|Pilot||Tím||Čas||Strata||Kolá|
|1.|
Charles Leclerc
|Ferrari||1:35,265||39|
|2.|
Carlos Sainz
|Ferrari||1:35,782||+0,517||39|
|3.|
Fernando Alonso
|Aston Martin||1:35,793||+0,528||38|
|4.|
Sergio Pérez
|Red Bull||1:36,085||+0,820||36|
|5.|
Valtteri Bottas
|Alfa Romeo||1:36,129||+0,864||36|
|6.|
Max Verstappen
|Red Bull||1:36,183||+0,918||37|
|7.|
Nico Hülkenberg
|Haas||1:36,489||+1,224||33|
|8.|
Lance Stroll
|Aston Martin||1:36,496||+1,231||41|
|9.|
Lewis Hamilton
|Mercedes||1:36,663||+1,398||42|
|10.|
Alex Albon
|Williams||1:36,688||+1,423||42|
|11.|
Lando Norris
|McLaren||1:36,864||+1,599||33|
|12.|
George Russell
|Mercedes||1:36,890||+1,625||37|
|13.|
Kevin Magnussen
|Haas||1:36,917||+1,652||37|
|14.|
Oscar Piastri
|McLaren||1:36,987||+1,722||35|
|15.|
Pierre Gasly
|Alpine||1:37,134||+1,869||33|
|16.|
Esteban Ocon
|Alpine||1:37,241||+1,976||37|
|17.|
Júki Cunoda
|AlphaTauri||1:37,412||+2,147||41|
|18.|
Kuan-jü Čou
|Alfa Romeo||1:37,656||+2,391||36|
|19.|
Daniel Ricciardo
|AlphaTauri||1:37,680||+2,415||40|
|20.|
Logan Sargeant
|Williams||1:38,140||+2,875||42|
Live
- Značky
- VC Las Vegas 2023